Для дзяцей, якія не маюць рухальных абмежаванняў і перамяшчаюцца добра, у цэнтр таксама закупілі неабходнае абсталяванне — бегавыя дарожкі, велатрэнажоры, трэнажор для ног — стэпер. Ёсць тут і спецыяльная платформа, якая раскачваецца. Яна прызначана для трэніроўкі вестыбулярнага апарату. Старэйшыя дзеці стаяць на ёй на нагах, а маленькія імкнуцца легчы на жывот. Абсталяванне для заняткаў з навучэнцамі фізкультурай педагогі цэнтра робяць самі і выкарыстоўваюць яго не толькі на занятках фізкультурай, але і на іншых уроках, у пазакласнай дзейнасці. Напрыклад, былі зроблены спецыяльна для нашых дзяцей баскетбольны шчыт з сеткай “Вясёлы слон” і баскетбольная карзіна — прыгожыя, займальныя і развіццёвыя. З імі можна не толькі гуляць, але і вывучаць па іх афарбоўцы колеры, атрымліваць розныя тактыльныя адчуванні. Педагогі самі зрабілі баксёрскую грушу, пашылі рознакаляровы “парашут”, які дапамагае дзецям расслабіцца, аб’ядноўвае іх падчас рухавых гульняў і практыкаванняў.